Cꞌacꞌariꞌ ja Jesús xerachbilajel ja rdiscípulo,
xebe chipan jun lugar rbinaꞌan Getsemaní.
Ja cꞌa tok xeꞌekaji quewaꞌ xbij chique riꞌ:
—Quixtzꞌabeꞌ can waweꞌ riꞌ,
ja cꞌa ranin nenbanaꞌ paki na oración,
neꞌ can chique.
Be,
xerucꞌamel ja Pedro e rachbil ja Jacobo in Juan.
Cꞌacꞌariꞌ xumaj jun nimlaj bis in xumaj tiꞌonem ja ranma.
In xbij chique:
—Camic,
congana nbisoni ja wanma,
ja nnaꞌ anin camíc rcꞌamonto chwe.
Ixix quixqꞌuejeꞌ can waweꞌ,
quixcꞌascꞌoti,
neꞌ can chique.
Cꞌacꞌariꞌ junwiꞌ xyonaj pon wiꞌ riꞌ ruyon,
xuqueꞌe in xumaj rbanic oración:
—Padre,
Nataꞌ,
anin nwajoꞌ nabij ta chwe chi maquita ninkꞌax chipan awaꞌ rpokonal ja penak chinwach riꞌ.
Atat majun ja maquita natcowini naban,
quinawasaj chipan ja rpokonal ja penak chinwach riꞌ,
maquita ninkꞌax chipan xarwariꞌ ni ta cꞌa xquinkꞌax wiꞌ chipan ja wi queriꞌ nawajoꞌ chwe chi nban,
neꞌ tre ja Tatixel.
Ja cꞌa tok tzuri ja roración rmal be cuqꞌuin ja rdiscípulo.
Ja tok xeꞌerwilaꞌ ekajnak chi waram.
Xbij tre ja Pedro:
—Simón ¿nak tre tok xa waram naban?
¿La matacochꞌ ek xcatcꞌascꞌot ta jun hora?
Quixcꞌascꞌoti in tebanaꞌ orar utzcꞌa ja Satanás tok xquixrtakchiꞌij maquita xquixruchꞌec.
Ja rewanma jariꞌ ni katzij wiꞌ chi cꞌo rgana ncꞌascꞌoti pro como xa ix winak ja recuerpo npokonaj nuban queriꞌ,
neꞌ tre.
Cꞌacꞌariꞌ meloj chic jutij chi rbanic ja roración.
Caniꞌ xbij tre ja Tatixel nabey queriꞌ chic xbij ja pa rcaꞌmul.
Ja cꞌa tok tzur chic ja roración rmal meloj chic jutij cuqꞌuin in tok xeꞌerwilaꞌ chic ewarnak chic chakajaꞌ.
Queriꞌ quibanon como congana jun nimlaj waram chique,
ma xquecochꞌ ta.
Ja tok quenaꞌ nojoj ni maticanoy cumal nak ta nquibij tre.
Ja cꞌa Jesús be chic chi rbanic ja roración.
Ja cꞌa tok melojpi chic pa roxmul xbij chique ja rdiscípulo:
—Camic quixwar cꞌa,
quixxulaꞌn cꞌa,
camic tzuri.
Bien tecꞌwaxaj chi xurwilaꞌ ja hora,
ja Ralcꞌwalaxel ja xoc alaxic cuqꞌuin ja winak,
camic nja̱ch na pa quekꞌaꞌ ja rajꞌil ajmaquiꞌ chi nquicamsaj.
Joꞌ,
quixyictaji,
queꞌekacꞌuluꞌ.
Tetzꞌataꞌ mpeꞌ leꞌ,
xa nnakajinto ja njacho wxin pa quekꞌaꞌ,
neꞌ chique.
Kas cꞌa rmajon na tzij ja Jesús cuqꞌuin ja rdiscípulo ja tok chaka jalal peti ja Judas.
Jariꞌ Judas jun chique ja cablajuj apóstol.
Arjaꞌ e qꞌuiy ja winak erachbilanto in cꞌoli banbal tak chꞌaꞌoj quicꞌamonto caniꞌ tre espada in cheꞌ,
etakonto cumal ja jefe quixin sacerdote in cumal ja maestro ja netijon quixin ja winak tre ja ley xin Dios in cumal chakajaꞌ ja principaliꞌ xin tinamit.
Etakonto cumal chi nurquichapaꞌ ja Jesús.
Ja cꞌa Judas ja njacho rxin ja Jesús arjaꞌ cꞌoli xchomij cuqꞌuin ja winak nak xtuban tre ja Jesús chi jariꞌ njachbej rxin pa quekꞌaꞌ:
—Ja tok xtetzꞌat ja rachi ja xtintzꞌubaj ruchiꞌ chewach ja cꞌaririꞌ,
techapaꞌ in tecꞌamaꞌel pro bien tebanaꞌ cuenta.
Queriꞌ rbanic ja xchomij cuqꞌuin.
Be cꞌa alnak ja Judas ruqꞌuin ja Jesús,
ja cꞌa tok xekaj chwach xuban saludar:
—Maestro,
Maestro,
neꞌ tre,
in xtzꞌubaj ruchiꞌ.
Cꞌacꞌariꞌ ja winak quechap ja Jesús in quecoj preso.
Cꞌo cꞌa jun chique ja rachbil ja Jesús chaka jalal tok xwasajto ja respada in cꞌo jun moso rxin ja lokꞌlaj sacerdote xusoc tre,
xkupijel jun rxquin.
Ja cꞌa Jesús arjaꞌ chapon chic cumal ja winak in quewaꞌ xbij chique riꞌ:
—¿La in alakꞌom laꞌan chewiꞌ tok ecꞌamonto espada ecꞌamonto cheꞌ chwij chi nchapic?
Pro xinqꞌuejeꞌ waꞌan checojol chipan ja nimlaj templo xin Dios in kꞌij kꞌij xentijoj ja winak chipan pro ma xinechap ta waꞌan triꞌ.
Pro nojel awaꞌ wariꞌ ma chaka ta nbantaji,
rumac chi nbantaj cumplir ja tzꞌibtal can chwe ojer chipan ja rtzobal Dios,
neꞌ chique.
Cꞌacꞌariꞌ ja rdiscípulo queyaꞌ can,
xeꞌanmajel.
Cꞌo cꞌa jun ja ralaꞌ rtrarben ja Jesús,
arjaꞌ mta rtziak rcojonel,
xa jun sábana rbaron riꞌ chipan pro chaka jalal tok chapi cumal ja winak.
Pro ja xuban,
xchꞌakij can ja sábana,
xanmajel chꞌanali.
Ja cꞌa winak ja xechapo rxin ja Jesús ejeꞌeꞌ quecꞌamel chwach ja lokꞌlaj sacerdote.
Triꞌ quimolon wiꞌ quiꞌ ja jefe quixin sacerdote e cachbil ja principaliꞌ xin tinamit in e cachbil chakajaꞌ ja maestro ja netijon quixin ja winak tre ja ley xin Dios ja tzꞌibtal can rmal ja Moisés.
Ja cꞌa Pedro arjaꞌ rtrarben ja Jesús pro cꞌa cꞌa nat nutzuꞌ pon chic wiꞌ.
Arjaꞌ tok xekaji ja bar cꞌo wiꞌ ja nimlaj jay rxin ja lokꞌlaj sacerdote xococ chwa jay in tzꞌabeꞌ chi kꞌakꞌ cuqꞌuin ja pulisiyaꞌ,
xumaj rmakꞌic riꞌ.
Ja cꞌa jefe quixin sacerdote e cachbil ja juleꞌ chic ja recꞌo chipan ja kꞌetbaltzij quixin ja raj Israel ejeꞌeꞌ quemaj quicanoxic juleꞌ winak chi nqueyaꞌ testigoꞌil trij ja Jesús.
Queriꞌ nqueban utzcꞌa chi nkaji camíc trij.
Pro ni majun nak ta quichapbej ta rxin ja Jesús.
E qꞌuiy ja winak ja queyaꞌ testigoꞌil trij pro ma katzij ta ja nquibij tre,
xa tzꞌakoj tzij nqueban.
Junwiꞌ nbij jun in junwiꞌ nbij chic jun,
ni matucꞌam wiꞌ riꞌ ja nquibij.
In ecꞌo chic juleꞌ chique,
ejeꞌeꞌ xepeꞌi quemaj rbixic juleꞌ ril ja Jesús pro xa tzꞌakbal tak tzij queban:
—Jalaꞌ jun achi leꞌ,
ajoj kacꞌaxan quewaꞌ rbin riꞌ:
—Anin nyoj na jawaꞌ nimlaj templo xin Dios riꞌ ja xa winak ebanyon in nyic chi na jun templo ja ma winak ta ebanyon in xa oxiꞌ kꞌij nrajoꞌ chi nyictaj wiꞌ.
Queriꞌ rbin,
xecheꞌe.
Pro nixtacꞌa ejeꞌeꞌ ta chakajaꞌ nucꞌam ta riꞌ ja nquibij.
Ja cꞌa lokꞌlaj sacerdote arjaꞌ peꞌi chiquicojol ja winak in xbij tre ja Jesús:
—¿La matacꞌulbaꞌ cꞌa ja bix chawe leꞌ?
Camic,
tabij cꞌa chwe nak rbanic ja testigoꞌil ja yaꞌ chawij cumal ja rachiꞌiꞌ leꞌ,
neꞌ tre.
Pro ja Jesús ni maticꞌulbaꞌ wiꞌ ja nbix tre.
In bix chic tre rmal ja lokꞌlaj sacerdote:
—Tabij chake ¿la atat ja rat Cristo ja rat Ralcꞌwal ja nimlaj Dios?
neꞌxi ja Jesús.
Ja cꞌa Jesús arjaꞌ xbij tre:
—Anin nacꞌa.
In netzꞌat na chakajaꞌ ja xtuban ja Ralcꞌwalaxel ja xoc alaxic cuqꞌuin ja winak,
arjaꞌ pa riquikꞌaꞌ ja Dios ntzꞌabeꞌ wiꞌ ja bar cꞌo wiꞌ ja nimlaj poder rxin in netzꞌat chakajaꞌ ja tok xtipi chic jutij cꞌamonto rmal juleꞌ sutzꞌ xin chicaj,
neꞌ tre.
Ja cꞌa lokꞌlaj sacerdote cꞌo jun tziak rcojon xurak como xa itzel xcꞌaxaj ja bix tre rmal ja Jesús in xbij chique ja quimolon quiꞌ ruqꞌuin:
—Camic,
mchita neꞌoc wiꞌ más ja testigo
como bien xecꞌwaxaj ja xbij leꞌ,
ja Dios janila nuban ofender riꞌ rmal.
Camic ¿nak nebij ixix tre?
neꞌ chique.
—Mta,
ni yatal wiꞌ trij chi ncamsaxi,
xecheꞌe canojelal.
Ecꞌo cꞌa juleꞌ chique quemaj rchubaxic ja Jesús.
In chakajaꞌ quitzꞌapij rwach chi suꞌt in tok tzꞌaptaj cumal quemaj rsoquic in quewaꞌ quibij tre riꞌ:
—Tabij cꞌa chake camic ¿nak yowi kꞌaꞌ chi apalaj?
Queriꞌ ja quibij tre pro xa nquiyokꞌbej rxin.
Ja cꞌa pulisiyaꞌ chakajaꞌ quemaj ryaꞌic kꞌaꞌ chi rpalaj.
Ja cꞌa Pedro arjaꞌ tzꞌubul chwa jay,
cꞌo cꞌa jun ajꞌicꞌ ja nsamaj ruqꞌuin ja lokꞌlaj sacerdote xekaj ruqꞌuin.
Ja rajꞌicꞌ tok xutzꞌat ja Pedro chi rmajon rmakꞌic riꞌ chi kꞌakꞌ xtzꞌelwachij in quewaꞌ xbij tre riꞌ:
—Atat jun chakajaꞌ xawachbilaj ja Jesús ja raj Nazaret,
neꞌ tre.
Pro ja Pedro arjaꞌ ma xuyaꞌ ta trij ja bix tre:
—Anin ni ma wotak ta ja nabij leꞌ,
nak la nabij chwe,
neꞌ tre ja rixok.
Yictaji,
be ja bar cꞌo wiꞌ ja puerta in ja acꞌ chaka jalal tok xokꞌi.
Pro ja rajꞌicꞌ arjaꞌ xtzꞌelwachij chic jutij ja Pedro in xbij chique ja recꞌo triꞌ:
—Jawaꞌ jun achi riꞌ arjaꞌ rachbilaj ja Jesús,
neꞌ chique.
Pro ja Pedro arjaꞌ ma xuyaꞌ chi ta trij ja bix tre.
In cꞌa coꞌl ariꞌ tok bix chic jutij tre ja Pedro cumal ja recꞌo triꞌ:
—Bien kꞌalaj chi atat at cachbil ja xerachbilaj ja Jesús como bien kꞌalaj chi at aj Galilea in ja nattzijon atat ni junan ruqꞌuin ja caniꞌ netzijon ejeꞌeꞌ,
neꞌxi.
—Chwach Dios nbij chewe chi anin ma wotak ta rwach ja Jesús ja nixtajini nebij chwe in xta itzel xquinrutzꞌat ja Dios ja wi ma katzij ta ja nbij,
neꞌe ja Pedro chique.
In chaka maril bitaj rmal ja tzij riꞌ xokꞌ chic jutij ja acꞌ.
Cꞌacꞌariꞌ xurkaj tre ja Pedro ja bin tre rmal ja Jesús,
quewaꞌ bin tre riꞌ:
—Ja tok majaꞌn tokꞌ caꞌmul ja acꞌ,
oxmul xtabij na chwe chi:
—Anin ma wotak ta rwach ja Jesús,
natcheꞌ na chwe.
Queriꞌ ja bin tre.
Ja cꞌa tok xumaj rchꞌobic ja bin tre rmal ja Jesús xumaj jun nimlaj okꞌej.